Jõulisemaid meditsiinilisi sekkumisi iseloomustab üldiselt nende ressursimahukus ja kõrge hind, mis lisaks sisulisele aktsepteeritavusele tõstatab teravalt üles küsimuse, kas need uued  meditsiinilised võimalused on kättesaadavad neile, kes seda tõesti vajavad. Loomulikult oleks ideaalne, kui kõik meditsiini võimalused jõuaksid kiiresti kõikide inimesteni, kuid tegelikkuses kohtame ometi teatud meditsiiniliste võtete piiratud kättesaadavust ressursinappuse tõttu. Sellises olukorras tõusetub väga selgesti probleem, kuidas jagada ühiskonna käsutuses olevat piiratud ressurssi õiglaselt ehk teisisõnu, kellele haigetest anda ühiskonna abil võimalus oma seisundit parandada. Olukorda komplitseerib  tihti veelgi moodsa ühiskonna soov hoolikalt selgeks teha, kas abivajav inimene ravimist üldse soovib, et vältida tema abistamist vastu tahtmist.